อาคเนย์รื้อช่องทางขาย
อาคเนย์ประกันชีวิต ปรับช่องทางการขายใหม่ มั่นใจปี 2558 เห็นผลชัดเจน
29 ต.ค. 2565

อาคเนย์ประกันชีวิต ปรับช่องทางการขายใหม่ มั่นใจปี 2558 เห็นผลชัดเจน
น.ส.ไพศรี ชุติวิริยะการย์ รองกรรมการผู้จัดการอาวุโส บริษัท อาคเนย์ประกันชีวิต เปิดเผยว่า บริษัทได้ปรับโครงสร้างในส่วนของช่องทางการขายใหม่ โดยแบ่งออกเป็น 5 ช่องทางด้วยกัน เพื่อเพิ่มความชัดเจนในการทำงาน และการกำหนดนโยบาย
ทั้งนี้ การปรับช่องทางใหม่ประกอบด้วย ช่องทางขายผ่านธุรกิจในกลุ่มผู้ถือหุ้นใหญ่ ช่องทางขายผ่านสถาบันการเงิน ช่องทางขายประกันกลุ่ม ช่องทางขายผ่านสาขา และช่องทางขายผ่านตัวแทน ซึ่งคาดว่าจะเริ่มเห็นผลได้ชัดเจนตั้งปี 2558 เป็นต้นไป
แหล่งข่าวจากบริษัท อาคเนย์ประกันชีวิต เปิดเผยด้วยว่า ช่องทางตัวแทนได้ปรับโครงสร้างใหม่ โดยแบ่งเป็นตัวแทนเก่าที่มีอยู่เดิม มีนายรุ่งโรจน์ กิติยานุภาพ รองกรรมการผู้จัดการอาวุโส สายงานตัวแทน เป็นผู้ดูแลรับผิดชอบ ซึ่งจะทำหน้าที่ขยายตลาดในรูปแบบดั้งเดิม และได้ดึงนายปรัชญ์ สิงหเสนี เข้ามาดูแลตัวแทนใหม่ เพื่อทำการสรรหาตัวแทนใหม่ๆ เข้ามา และจะทำการตลาดในรูปแบบใหม่ โดยต้องการที่จะสร้างตัวแทนที่สามารถขายสินค้าของทั้งสามบริษัทในกลุ่ม ประกอบด้วย ขายประกันภัย ประกันชีวิต และลีสซิ่ง
สำหรับผลการดำเนินงานในช่วง 9 เดือนแรกของปี 2557 นี้ บริษัทมีเบี้ยรับรวม 3,644 ล้านบาท ปรับตัวเพิ่มขึ้น 23% โดยมาจากช่องทางตัวแทนมากที่สุด 2,830 ล้านบาท ช่องทางธนาคาร 16 ล้านบาท ช่องทางขายตรง 25.07 ล้านบาท และช่องทาง อื่นๆ รวม 772 ล้านบาท